འདིར་གལ་ཆེ་བ་ཞིག་ལ།རྫོགས་ཆེན་གྱི་སྐབས་སུ་ཡུལ་སྤྲོས་བྲལ་ཆོས་ཉིད་ཀྱི་ལྟ་བ་དང་།ཡུལ་ཅན་འོད་གསལ་ཆོས་ཅན་གྱི་ལྟ་བ།དེ་གཉིས་རིག་པའི་ངང་དུ་དབྱེར་མེད་པ་རང་རིག་ལྟ་བའི་ལྟ་བ་སྟེ་ལྟ་བ་གསུམ་གྱི་ཆོས་སྐད་ཡོད་པ་ཡིན་ལ།ཡུལ་སྤྲོས་བྲལ་ཀ་དག་གི་ལྟ་བའི་ངོས་ནས་རྒྱུའི་ཐེག་པའི་དབུ་མ་ཐལ་འགྱུར་བའི་ལྟ་བ་དང་རྫོགས་ཆེན་གྱི་ལྟ་བ་ཁྱད་མེད་དུ་བཞེད།དེའི་དབང་གིས།ཐེག་མཆོག་མཛོད་དུ་ཡང་ཀླུ་སྒྲུབ་ཀྱི་གཞུང་ལུགས་སྐོར་ལ་ཀློང་ཆེན་པས་རྩོད་ཟློག་གི་ལུང་དང་བཅས་ཏེ།འདི་ནི་སངས་རྒྱས་པ་རྣམས་ཀྱི་གྲུབ་པའི་མཐའ་སྨྲ་བ་རྣམས་ཀྱི་རྩེ་མོ་ཡིན་ནོ།།ཞེས་གསུངས་ཡོད།དེ་འདྲ་བར།འཇུ་མི་ཕམ་པས་ཀྱང་།ཀ་དག་གདར་ཤ་ཆོད་པ་ལ།།ཐལ་འགྱུར་ལྟ་བ་མཐར་ཕྱིན་དགོས།།སྤྲོས་བྲལ་ཙམ་གྱི་ཆ་ནས་ནི།།དེ་གཉིས་ཁྱད་པར་མེད་དོ་གསུང་།།ཞེས་ཀློང་ཆེན་པའི་བཞེད་པ་དང་མཐུན་པར་བཤད་ཡོད།འདི་ཙམ་གྱི་ཆ་ནས་ཧ་ཤང་གི་གསུངས་པ་དོན་ལ་གནས་པའི་སྐབས་ཡོད་པ་ནི་ཧ་ལས་པ་ཞིག་མིན།